text: Flere unge sover på gaden eller hos venner
  30 januar 2012 kl. 08.18
  Kirkens Korshær i Vejle slår alarm: Vi må sende unge hjemløse ud i kulden.
  Når varmestuen hos Kirkens Korshær i Vejle lukker kl. 18.30 har de hjemløse ofte ingen steder at gå hen. Byen mangler ganske enkelt et natteherberg.
  - Det er bestemt ikke sjovt i den her tid, hvor det er så koldt som det er, siger korshærsleder Jens Lundsgård.
  
  Vejle mangler muligheder
  Stadig flere af de hjemløse er unge mellem 18 og 24 år. Ifølge tal fra Det Nationale Forskningscenter For Velfærd var der 1002 hjemløse unge mellem 18 og 24 i Danmark i 2011, mod 633 i 2009. Der er flest unge hjemløse i København og de større byer, og her kan de unge finde nattely på et herberg. Men den mulighed er der ikke i Vejle.
  
  Overnatter i kolonihavehuse 
   - Der er overnatningsmuligheder i Kolding eller Horsens. Men de muligheder bruger de hjemløse i Vejle ikke. De vil hellere ovrenatte i nærområdet, siger korshærsleder Jens Lundsgaard.
  Han fortæller, at mange overnatter i for eksempel kolonihavehuse eller hos en ven - eller enkelte gange i et legehus eller andre steder.
  
  Politikere: Vi ser på sagen 
  Voksenudvalget i Vejle Kommune skal her i foråret behandle en undersøgelse om socialt udsatte og deres boligsituation, inden politikerne så skal blive enige om en handleplan for området.
  Indtil da står de unge i Vejle uden et natteherberg.
  